

VLADA REPUBLIKE HRVATSKE

Zagreb, 10. travnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o pripajanju Muzejsko-memorijalnog centra Dražen Petrović Hrvatskom športskom muzeju |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 69. Zakona o ustanovama („Narodne novine“, br. 76/93., 29/97. - ispravak, 47/99. - ispravak, 35/08., 127/19. i 151/22.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**U r e d b u**

**o pripajanju Muzejsko-memorijalnog centra Dražen Petrović**

**Hrvatskom športskom muzeju**

**Članak 1.**

Ovom Uredbom pripaja se javna ustanova:

**-** Muzejsko-memorijalni centar Dražen Petrović, MBS: 080611548, OIB: 38784576762, čiji je osnivač Zaklada Dražen Petrović, Trg Dražena Petrovića 3, javnoj ustanovi

- Hrvatskom športskom muzeju, Zagreb, Praška 2, čiji je osnivač Republika Hrvatska.

**Članak 2.**

(1) Zaklada Dražen Petrović, Trg Dražena Petrovića 3, OIB: 64435972495, upisana u Registar zaklada Republike Hrvatske 13. svibnja 1996., Registarski broj: 00000002, donijela je 2. travnja 2024. Odluku o pripajanju ustanove Muzejsko-memorijalni centar Dražen Petrović Hrvatskom športskom muzeju.

(2) Muzejsko-memorijalni centar Dražen Petrović može se izdvojiti iz Hrvatskog športskog muzeja, u slučaju da se u okviru tog Muzeja u potpunosti ne ostvaruje svrha Muzejsko-memorijalnog centra Dražen Petrović, obavljanje djelatnosti prema propisanim standardima.

(3) Odluka o izdvajanju Muzejsko-memorijalnog centra Dražen Petrović iz Hrvatskog športskog muzeja u slučaju iz stavka 2. ovoga članka donijet će se na temelju obrazloženog zahtjeva Zaklade Dražen Petrović te će se sva osnivačka i druga prava prenijeti na Zakladu Dražen Petrović.

**Članak 3.**

Danom upisa pripajanja u sudski registar Muzejsko-memorijalni centar Dražen Petrović pripaja se Hrvatskom športskom muzeju i nastavlja s radom kao podružnica, posebna ustrojstvena jedinica u sastavu javne ustanove Hrvatskog športskog muzeja, koja obavlja muzejsku djelatnost pod nazivom ove javne ustanove i svojim nazivom uz navođenje svojeg sjedišta i sjedišta javne ustanove, sukladno statutu Hrvatskog športskog muzeja.

**Članak 4.**

Muzejsko-memorijalni centar Dražen Petrović, kao ustrojstvena jedinica Hrvatskog športskog muzeja nastavlja obavljati svoju dosadašnju djelatnost u poslovnom prostoru na adresi Zagreb, Trg Dražena Petrovića 3, koji je u vlasništvu Grada Zagreba, a korištenje kojeg će se urediti sporazumom između Hrvatskog športskog muzeja i Grada Zagreba.

**Članak 5.**

(1) Danom upisa pripajanja u sudski registar Hrvatski športski muzej preuzima sve poslove te sve zaposlenike zatečene na preuzetim poslovima, opremu, pismohranu, sredstva za rad, cjelokupnu imovinu, kao i prava i obveze Muzejsko-memorijalnog centra Dražen Petrović koji će kao ustrojstvena jedinica u svrhu obavljanja muzejske djelatnosti nastaviti koristiti navedenu preuzetu opremu, pismohranu, sredstva za rad te drugu imovinu.

(2) Ravnatelj Hrvatskog športskog muzeja i ravnatelj Muzejsko-memorijalnog centra Dražen Petrović dužni su, u roku od 30 dana od dana stupanja na snagu ove Uredbe, podnijeti prijavu za upis pripajanja iz članka 1. ove Uredbe u sudski registar Trgovačkog suda u Zagrebu u kojem su upisani.

(3) Prilikom primopredaje Hrvatski športski muzej sačinit će zapisnik koji će sadržavati popis svih pokretnina koje se nalaze u Muzejsko-memorijalnom centru Dražen Petrović, a što uključuje popis muzejske građe i muzejske dokumentacije.

**Članak 6.**

Danom upisa pripajanja u sudski registar prestaje mandat ravnatelja Muzejsko-memorijalnog centra Dražen Petrović.

**Članak 7.**

Hrvatski športski muzej uskladit će svoje poslovanje i opće akte s ovom Uredbom u roku 90 dana od dana njezina stupanja na snagu.

**Članak 8.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Obitelj Dražena Petrovića začetnik je ideje, čiji su temelji postavljeni sklapanjem Ugovora o osnivanju Zaklade Dražen Petrović, 5. veljače 1996., sa svrhom promicanja razvoja košarkaškog sporta putem pružanja potpore pri košarkaškom školovanju i usavršavanju mladih i darovitih igrača.

Zaklada Dražen Petrović upisana je u Registar zaklada Republike Hrvatske 13. svibnja 1996., na adresi Trg Dražena Petrovića 3, OIB: 64435972495.

Zaklada Dražen Petrović je 22. ožujka 2007. donijela Odluku o osnivanju Muzejsko-memorijalnog centra Dražen Petrović, na adresi Zagreb, Trg Dražena Petrovića 3.

Zaklada je osnovala Muzejsko-memorijalni centar Dražen Petrović s ciljem očuvanja uspomene na Dražena Petrovića te sa željom da se kroz njene aktivnosti vrši promocija sportskih i životnih načela koje je Dražen Petrović simbolizirao i zagovarao.

Ovom Uredbom pripaja se ustanova Muzejsko-memorijalni centar Dražen Petrović MBS: 080611548, OIB: 38784576762, čiji je osnivač Zaklada Dražen Petrović, Trg Dražena Petrovića 3, javnoj ustanovi Hrvatskom športskom muzeju, Zagreb, Praška 2, čiji je osnivač Republike Hrvatska, s ciljem unaprjeđenja i daljnjeg razvoja muzejske djelatnosti Muzejsko-memorijalnog centra Dražen Petrović.

Danom upisa pripajanja u sudski registar Hrvatski športski muzej preuzima sve poslove te sve zaposlenike zatečene na preuzetim poslovima, opremu, pismohranu, sredstva za rad, cjelokupnu imovinu, kao i prava i obveze Muzejsko-memorijalnog centra Dražen Petrović koji će kao ustrojstvena jedinica u svrhu obavljanja muzejske djelatnosti nastaviti koristiti navedenu preuzetu opremu, pismohranu, sredstva za rad te drugu imovinu.

Sredstva za preuzimanje Muzejsko-memorijalnog centra Dražen Petrović osigurana su u državnom proračunu na razdjelu 055 Ministarstvo kulture i medija, na Aktivnosti A780000 Administracija i upravljanje, u iznosu od 173.200,00 eura za 2024. te su planirana u projekciji proračuna u iznosima od 180.000,00 eura za 2025. i 200.000,00 eura za 2026.

Slijedom navedenog predlaže se da Vlada Republike Hrvatske donese Uredbu o pripajanju Muzejsko-memorijalnog centra Dražen Petrović Hrvatskom športskom muzeju.